જમ્મુ-કાશ્મીરમાં ભાજપ-પીડીપીના કજોડાં સમાન સમાન ગઠબંધનનો આખરે લગભગ સાડા ત્રણ વર્ષે અંત આવ્યો છે. ભાજપે પીડીપીને સમર્થન પાછું ખેંચી લેતાં રાજ્યની સંયુક્ત સરકારનું પતન થયું છે. ભાજપના નિર્ણયને પગલે મહેબુબા મુફ્તીએ મુખ્યપ્રધાનપદેથી રાજીનામું આપી દીધું છે. ૧૯ જૂનની બપોર પછી ઝડપભેર બનેલા ઘટનાક્રમમાં નેશનલ કોન્ફરન્સના નેતા ઉમર અબ્દુલ્લા તુરંત રાજ્યપાલને મળવા પહોંચી ગયા હતા અને સ્પષ્ટ કર્યું હતું કે તેઓ કોઈની સાથે મળીને સરકાર રચવાના નથી. રાજ્યપાલને મળ્યા બાદ તેમણે પત્રકારો સમક્ષ એ વાત સ્પષ્ટ કરી હતી કે તેમના પક્ષને ૨૦૧૪ની ચૂંટણીમાં જનાદેશ મળ્યો ન હતો. એ જ સ્થિતિ આજે પણ છે અને એથી તેઓ સરકાર રચવા પ્રયાસ કરવાને બદલે રાજ્યમાં રાજ્યપાલના શાસન પછી વહેલામાં વહેલી તકે ચૂંટણી યોજાય તેમ ઇચ્છે છે. કોંગ્રેસના નેતા ગુલામ નબી આઝાદે પણ કોંગ્રેસ પીડીપીને સમર્થન નહીં આપે એ સ્પષ્ટ કર્યું હતું. આ ઘટનાક્રમ બાદ રાજ્યમાં રાજ્યપાલના શાસન સિવાય કોઈ વિકલ્પ રહ્યો ન હતો.